پریانکا اور سلین ڈیون نئی فلم 'ٹیکسٹ فار یو' میں ایک ساتھ نظر آئیں گی
سونی اسکرین جیمز کی 'ٹیکسٹ فاریو' رومینٹک ڈرامہ ہے جس کی کاسٹ میں سیم ہیو آن بھی شامل ہیں جب کہ میوزک آئیکون سیلین ڈیون فلم میں اہم کردار ادا کر رہی ہیں۔
ویب ڈیسک — پریانکا چوپڑا نے اپنی انسٹا گرام اسٹوریز پرآنے والے پروجیکٹ ' ٹیکسٹ فار یو' سے متعلق تصاویر بھی شیئرکی ہیں جن میں جمعے کو فلم کی شوٹںگ کے آغاز سے قبل وہ تیاریاں کرتی دکھائی دے رہی ہیں۔ تصویر میں مینی کیور کے دوران پریانکا نے ماسک پہنا ہوا ہے جب کہ ان کے بال بھی پلاسٹک شیٹ سے ڈھکے ہوئے ہیں۔ تصاویر کے ساتھ پریانکا نے لکھا ہے کہ تیاریاں۔۔ ۔ 'ٹیکسٹ فار یو' جمعے سے۔ سونی ٹی وی کی پروڈکشن 'ٹیکسٹ فار یو' رومینٹک ڈرامہ ہے جس کی کاسٹ میں سیم ہیوآن بھی شامل ہیں جب کہ سلین ڈیون بھی فلم میں اہم کردار ادا کر رہی ہیں۔ فلم کی کہانی ایسی خاتون کے گرد گھومتی ہے جو اپنے منگیتر کی اچانک موت کا غم بھلانے کے لیے اس کے پرانے موبائل فون نمبر پر رومانوی پیغامات بھیجنا شروع کر دیتی ہے۔ لیکن غم زدہ خاتون کے یہ پیغامات اسی کیفیت کا شکار ایک دلبرداشتہ شخص کو موصول ہو رہے ہوتے ہیں جس کے زیرِ استعمال اب یہ موبائل نمبر ہوتا ہے۔ دونوں کی ملاقات ہوتی ہے اور ایک رشتہ جڑ جاتا ہے لیکن دونوں ہی اپنے ماضی کو بھلا نہیں پاتے۔ فلم کے اسکرپٹ رائٹر اور ڈائریکٹر جم اسٹیراؤز ہیں۔ پریانکا چوپڑا کی بات کریں تو ان کی دو فلمیں 'دی وائٹ ٹائیگر' اور 'وی کین بی ہیروز اپ' نیٹ فلکس پر ریلیز کے تیار ہیں۔